Кузнецов Лев и дыщэдамыгъэр
УФ-м СпортымкIэ и министерствэм ГТО комплексым и мардэхэр зыгъэзэщIахэм дамыгъэхэр щратыжащ, апхуэдэу 2015 гъэм УФ-м и къэрал властым и федеральнэ гъэзэщIакIуэ органхэм я VII спартакиадэм щытекIуахэр щагъэлъэпIащ.
Хабзэ хъуауэ, Физкультурэмрэ спортымрэ зегъэужьынымкIэ стратегиер гъэзэщIэным хиубыдэу гъэ къэс ирагъэкIуэкI цIыхухэр узыншагъэ зыхъумэ псэукIэм дегъэхьэхыным хуэунэтIа зэхьэзэхуэхэр. Илъэс куэд лъандэрэ щымыIэжауэ, 2015 гъэм псоми ГТО комплексым и зачётхэр ирагъэту щIадзэжащ. Урысейм спортымкIэ и министр Мутко Виталий зэрыжиIамкIэ, дызыхыхьа илъэсым къэрал къулыкъущIэхэм ящыщу хуейхэм апхуэдэ зачётхэр VIII спартакиадэм хиубыдэу ят хъунущ.
ЗэIущIэм кърихьэлIахэм дамыгъэхэр яритыжащ икIи ахэр спартакиадэм жыджэру зэрыхэтам папщIэ фIыщIэ яхуищIащ УФ-м и Правительствэм и УнафэщIым и къуэдзэ Дворкович Аркадий.
Урысей Федерацэм Кавказ Ищхъэрэм и IуэхухэмкIэ и министр Кузнецов Лев къыщыпсалъэм къыхигъэщащ къэралым СпортымкIэ и министерствэм цIыхухэм я узыншагъэр егъэфIэкIуэным хуэгъэза лэжьыгъэшхуэ зэрырагъэкIуэкIыр. «Спартакиадэр хуабжьу сэбэп хъуащ къэрал къулыкъущIэхэр спорт лIэужьыгъуэ зэмылIэужьыгъуэхэм де- гъэхьэхынымкIэ, апхуэдэу, нэхъыщхьэ дыдэр арщи, дэтхэнэри узыншагъэр хъумэнымкIэ сэбэп хъу псэукIэм хуэущиинымкIэ»,-жиIащ Кузнецов Лев.
Спартакиадэм хиубыдэ зэхьэзэхуэхэр 2015 гъэм щэкIуэгъуэм и 24-м екIуэкIащ. Абы Урысей Федерацэм и министерствэрэ ведомствэу 39-м я лэжьакIуэу мини 3,5-м щIигъу хэтащ. ГТО-м и дыщэ дамыгъэр зратахэм ящыщщ УФ-м энергетикэмкIэ и министр Новак Александр. Спартакиадэм зэрыхэтам икIи абы зэрыщытекIуам папщIэ дамыгъэ лъапIэхэр ялъысащ Урысей Федерацэм и Генеральнэ прокуратурэм, НалогхэмкIэ федеральнэ къулыкъущIапIэм, Урысейм и Пенсэ фондым, Урысей Федерацэм ФинансхэмкIэ и министерствэм я лэжьакIуэхэм, апхуэдэу федеральнэ судыщIэ зыбжанэм.
УФ-м Кавказ Ищхъэрэм и IуэхухэмкIэ и министерствэм и пресс-IуэхущIапIэ.
